
BAUDŽIAMŲJŲ BYLŲ SKYRIAUS 
KONSULTANTO
PAREIGYBĖS APRAŠYMAS

I SKYRIUS
PAREIGYBĖ

1. Baudžiamųjų bylų skyriaus konsultantas yra darbuotojas, dirbantis pagal darbo sutartį. Ši pareigybė priskiriama kvalifikuotų darbuotojų pareigybių grupei.
2. Lygis – C .

II SKYRIUS
REIKALAVIMAI ŠIAS PAREIGAS EINANČIAM DARBUOTOJUI

3. Darbuotojas, einantis šias pareigas, turi atitikti šiuos reikalavimus:
3.1. turėti ne žemesnį nei vidurinį išsilavinimą ir (ar) įgytą profesinę kvalifikaciją; 
3.2. išmanyti Lietuvos Respublikos įstatymus, Lietuvos Respublikos teisės aktus, reglamentuojančius teismų ir teismų savivaldos institucijų veiklą, teismo procesą, viešąjį administravimą;
3.3. gebėti sklandžiai dėstyti mintis raštu ir žodžiu, valdyti, kaupti, sisteminti, analizuoti, apibendrinti informaciją, rengti pagrįstas išvadas, savarankiškai planuoti ir organizuoti darbą;
3.4. mokėti dirbti kompiuteriu Microsoft Office programiniu paketu.

III SKYRIUS
ŠIAS PAREIGAS EINANČIO DARBUOTOJO FUNKCIJOS

4. Šias pareigas einantis darbuotojas atlieka šias funkcijas:
4.1. vykdo šiai pareigybei pavestas funkcijas, susijusias su Lietuvos teismų informacine sistema (LITEKO) ir (ar) Integruota baudžiamojo proceso informacine sistema (IBPS), pagal nustatytą tvarką; 
4.2. renka teisėjui konkrečioje byloje reikalingus įstatymus, kitus norminius teisės aktus, teismų praktiką, kitą su teisės aktais, teismų praktika susijusią teisinę informaciją; 
4.3. savo kompetencijos ribose teikia pasiūlymus į gautus užklausimus, reikalavimus, rengia pranešimų, pažymų, procesinių dokumentų projektus;
4.4. pagal kompetenciją ir patvirtintą Asmenų aptarnavimo teismuose standartą aiškiai ir tiksliai suteikia informaciją (išskyrus teisingumo vykdymą) interesantams apie teismo darbą, paskirtų teismo posėdžių laiką ir vietą, nurodo telefonus teismo darbuotojų, galinčių suteikti reikalingą informaciją;
4.5. pagal kompetenciją dalyvauja darbo grupių, komisijų veikloje;
4.6. Baudžiamųjų bylų skyriaus pirmininko pavedimu pavaduoja laikinai nesančius darbe Baudžiamųjų bylų skyriaus specialistus konsultantus;
4.7. vykdo kitus nenuolatinio pobūdžio teismo pirmininko, Baudžiamųjų bylų skyriaus pirmininko pavedimus,  susijusius su Baudžiamųjų bylų skyriaus veikla, kad būtų pasiekti teismo strateginiai tikslai.

IV SKYRIUS
ŠIAS PAREIGAS EINANČIO DARBUOTOJO PAVALDUMAS

5. Šias pareigas einantis darbuotojas yra tiesiogiai pavaldus Baudžiamųjų bylų skyriaus pirmininkui.

